Kauno Rokų gimnazija

Kauno Rokų gimnazija – dieninė, savarankiško mokymosi bendrojo lavinimo gimnazija Kaune, Vijūnų g. 2, vykdanti pradinio, pagrindinio, vidurinio ir papildomo ugdymo programas. Įstaigos kodas 191090841.

Kauno Rokų vidurinės mokyklos pratybų sąsiuvinių „Rokų bendruomenės mokykla” komplektą puošia AB „Lietuvos energija“ reklaminis šūkis „Menas valdyti energiją“ ir logotipas - ant pusmėnulio sėdinti šviesos nešėja. Ši įmonė padėjo mokyklai sukurti pirmąją Lietuvoje mokyklą, kurios ugdytiniai būtų mokomi išnaudojant gyvenamosios aplinkos gamtines, kultūrines, istorines sąlygas.

Istorija 

Kauno Rokų vidurinė mokykla išaugo iš 1919 m. Kauno apskrities Aukštosios Panemunės Rokų kaime atidarytos pradžios mokyklos. Jos ilgamečiai vedėjai buvo A. Valiūnas, V.Užkuraitytė-Rimienė, B. Paužaitė-Miniotienė, J. Gerulis, O. Nečiūnienė. Mokykla yra buvusi net penkiose Rokų kaimo vietose. 1968 m. prie Jiesios kraštovaizdžio draustinio dešiniojo šlaito pastatyta Rokų aštuonmetė mokykla. Jos kontingentą sudarė Patamulšėlio aštuonmetės, Rokų ir Rokelių pradinių mokyklų mokiniai bei dalis Kauno vidurinių mokyklų mokinių. 
1987 m. pastatytas priestatas su erdviais kabinetais, valgykla, didele sporto sale ir mokykla reorganizuota į Rokų vidurinę. Nuo 2000 m. rugsėjo 1 d. pradėtas profilinis mokymas.

Kauno Rokų vidurinė mokykla, sėkmingai įveikusi akreditacijos kriterijus,  2014 m. liepos 16 d. tapo gimnazija.

Direktoriai 

1968 m. Vladas Čižikas.
1978 m. ?
1981 m. Stanislovas Jucevičius
2012 m. Kristina Pažerienė
2021 m. Rūta Buinickienė

Mokytojai 

Rokų mokykloje dirbo žinomi muzikai – Leonas Ulevičius, V. Stulga, rašytojas Petras Venclovas, kraštotyrininkas J. B. Tamulevičus.

Mokiniai 

Rokų mokyklą baigė buvęs Kauno apskrities viršininkas Kazys Starkevičius, mokslininkai Liudvikas Furmonavičius, Vilmantė Borutaitė, R. Micka, V. Staliūnaitė, V. Vaitiekūnaitė-Kaunelienė, E. Machtejevas, grafikė A. Onaitytė, tekstilininkės  Z. Raudonikytė-Mateiča, R. Čepulytė–Jasutienė, keramikas A. Rinkevičius, sportininkai Vidas Bičiulaitis, M. Belevičiūtė.

Išnašos

Nuorodos 
 Mokyklos svetainė 

Kauno miesto savivaldybės mokyklos
Lietuvos gimnazijos